Diari Oficial de la Generalitat Valenciana


Sumari del DOGV 6292, del 18-06-2010 (2010/6931)

ORDRE 14/2010, de 9 de juny, de la Conselleria de Benestar Social, per la qual es regula la convocatòria i les bases que hauran de regir l'adjudicació de places de participació en el programa d'estades de temps lliure per a dones soles o acompanyades dels seus fills exclusivament a càrrec seu, en situació de vulnerabilitat i/o risc d'exclusió social, residents a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6292

Data del DOGV
:   18-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/6931


Data del document
:   09-06-2010

Organisme emissor
:   Conselleria de Benestar Social

Tipus de document
:   Ordre

Descriptors 

:   * ajuda pública
    * seguretat en l'ocupació
    * dona
    * violència
    * atur femení
    * cooperació administrativa
    * progenitor no casat
    * atur de llarga duració
    * oci
    * suport econòmic
    * administració central

ORDRE 14/2010, de 9 de juny, de la Conselleria de Benestar Social, per la qual es regula la convocatòria i les bases que hauran de regir l'adjudicació de places de participació en el programa d'estades de temps lliure per a dones soles o acompanyades dels seus fills exclusivament a càrrec seu, en situació de vulnerabilitat i/o risc d'exclusió social, residents a la Comunitat Valenciana. [2010/6931]
Per a regular i fer efectiu el principi d'igualtat de dones i hòmens en la Comunitat Valenciana, les Corts van aprovar amb data 2 d'abril la Llei 9/2003, de la Generalitat, per a la Igualtat entre Dones i Homes.
La promoció de la igualtat d'oportunitats entre dones i hòmens requerix l'adopció de mesures d'acció positiva, eficaces i executives, dirigides a eradicar les situacions de discriminació que per raó de sexe patixen les dones i evitar tots els obstacles que impedixen aconseguir una participació equilibrada de les dones i els hòmens en l'àmbit públic i privat.
Per a dur a terme eixes accions es desenvolupen diverses polítiques d'igualtat del Consell.
La Generalitat i l'Institut de la Dona del Ministeri d'Igualtat subscriuen anualment un conveni de col·laboració sobre cooperació en programes i actuacions dirigides específicament a les dones, que entre altres accions, preveu la col·laboració en la realització de programes dirigits a dones amb càrregues familiars no compartides i en situació de precarietat econòmica i social.
La Direcció General de la Dona i per la Igualtat de la Conselleria de Benestar Social és l'òrgan directiu a què li correspon segons el Decret 141/2009, de 18 de setembre, del Consell, entre altres funcions, les d'elaborar, promoure i executar les mesures per a fer efectiu el dret d'igualtat de tracte i d'oportunitats entre dones i hòmens, en particular per mitjà de l'eliminació de la discriminació de la dona, amb independència de la seua circumstància o condició, en qualsevol dels àmbits de la vida i, singularment, en les esferes política, civil, laboral, econòmica, social i cultural en l'àmbit de la Comunitat Valenciana.
Així doncs, des de la Direcció General de la Dona i per la Igualtat s'ha de fomentar i posar en marxa la concessió d'ajudes a favor d'este col·lectiu de dones i als seus fills, proporcionant a les beneficiàries d'estes, a més de gaudir d'un període vacacional, la possibilitat de participar en activitats que els permeta augmentar les seues habilitats socials, i amb això donar compliment als principis de solidaritat i igualtat que inspiren les polítiques d'igualtat de dones i hòmens, afavorint la integració dels col·lectius més desfavorits i implicant en les esmentades actuacions a les entitats locals de la Comunitat Valenciana.
En virtut del que s'ha exposat i fent ús de les facultats conferides per el Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social, i l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana,
ORDENE
Article 1
La present ordre establix la convocatòria, i també les bases reguladores destinades a la concessió de places per a participar en el programa d'estades de temps lliure per a dones soles o acompanyades dels seus fills exclusivament a càrrec seu, en situació de vulnerabilitat i/o risc d'exclusió social, residents a la Comunitat Valenciana, per a l'any 2010.
Article 2
Aprovar les bases per les quals es regix esta convocatòria, incloses com a annex I de la present ordre i el model de sol·licitud que s'acompanya com a annex II.
Article 3
La concessió de les places sol·licitades que regula la present ordre de convocatòria es cofinança per l'Institut de la Dona del Ministeri d'Igualtat i per la Generalitat, a través de la Conselleria de Benestar Social, a càrrec dels pressupostos de l'exercici econòmic de l'any 2010.
DISPOSICIONS FINALS
Primera
S'autoritza la sotssecretària de la Conselleria de Benestar Social i la directora general de la Dona i per la Igualtat perquè, en l'àmbit de les seues competències, adopten les mesures necessàries per al desplegament i aplicació d'esta ordre, i perquè dicten, en cas necessari, totes les instruccions que calguen per a la seua execució.
Segona
La present ordre forma part del Programa de Prioritats Socials per a les Persones i les Famílies 2008-2011, aprovat pel Consell.
Tercera
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Quarta
Esta ordre, que posa fi a la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant els òrgans que s'indiquen a continuació:
a) El recurs de reposició haurà d'interposar-se davant la persona titular de la Conselleria de Benestar Social en el termini d'un mes a comptar des de l'endemà de la seua publicació.
b) El recurs contenciós administratiu haurà d'interposar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
València, 9 de juny de 2010
La consellera de Benestar Social,
ANGÉLICA SUCH RONDA
ANNEX I
BASES
Primera. objecte
1. Les presents bases regiran el procés de selecció, en règim de concurrència competitiva, per a la concessió de les ajudes destinades a la concessió de places per a participar en el programa d'estades de temps lliure per a dones soles o acompanyades dels seus fills exclusivament a càrrec seu, en situació de vulnerabilitat i/o risc d'exclusió social, residents a la Comunitat Valenciana, per a l'any 2010.
2. L'ajuda comprén l'allotjament en règim de pensió completa i habitació per unitat familiar durant deu dies i nou nits, incloent-hi els trasllats d'anada i tornada des del punt d'eixida establit, activitats complementàries, i també l'acompanyament d'un equip de professionals i monitors durant l'estada.
3. El període de durada de l'estada serà de deu dies, preferiblement a realitzar entre els dies 1 de juny a 8 de setembre i sempre abans del 12 de setembre de 2010.
Segona. Beneficiàries
1. Podran ser sol·licitants i beneficiàries les dones que complisquen els requisits següents:
a) Ser resident a la Comunitat Valenciana. En el supòsit de ser residents no comunitàries, a més, disposar de permís de residència.
b) Ser dones soles o amb fills exclusivament a càrrec seu en situacions de vulnerabilitat i/o risc d'exclusió social com ara:
- Dones residents en centres de servicis socials especialitzats en dones.
- Dones que acrediten ser o haver sigut víctimes de violència de gènere.
- Dones que acrediten carència d'estabilitat social.
- Dones que acrediten ser desocupades de llarga durada.
c) Que la renda del conjunt de la unitat familiar, dividida pel nombre de membres que la componguen, no supere el salari mínim interprofessional.
d) No patir malaltia que requerisca aïllament i/o que impedisca la normal convivència.
2. També podran ser beneficiàries i/o beneficiaris els fills de les dones seleccionades fins als catorze anys, i es pot ampliar l'edat en supòsits excepcionals degudament justificats prèvia valoració positiva de la comissió constituïda per a la selecció.
En qualsevol cas hauran de complir necessàriament els requisits a i d establits en l'apartat anterior.
Tercera. Sol·licitud, termini i lloc de presentació, documentació i esmena d'errors
1. Sol·licituds
La sol·licitud es formalitzarà en el model d'instància que figura com a annex II d'esta ordre.
2. Termini de presentació
Les sol·licituds es presentaran en el termini de 15 dies hàbils a comptar des de l'endemà de la publicació de la present ordre en el Diari Oficial de la Comunitat Valenciana.
3. La sol·licitud haurà d'acompanyar-se de la documentació següent:
a) Autorització expressa a la Conselleria de Benestar Social, inclosa en l'apartat c de la sol·licitud, perquè esta comprove les dades d'identitat de la sol·licitant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril.
No obstant això:
- Si de la comprovació efectuada resulta alguna discordança amb les dades facilitades per la mateixa interessada, l'òrgan instructor estarà facultat per a realitzar les actuacions procedents per a aclarir-la.
- Si la sol·licitant no presta el seu consentiment, haurà d'aportar fotocòpia compulsada del document nacional d'identitat, passaport, número d'identificació d'estrangera, segons siga procedent.
Les residents no comunitàries hauran d'aportar, a més, fotocòpia del permís de residència.
b) Autorització expressa a la Conselleria de Benestar Social, inclosa en l'apartat c de la sol·licitud, perquè esta comprove les dades de domicili i residència de la sol·licitant per mitjà del Sistema de Verificació de Dades de Residència, segons establix el Reial Decret 523/2006, de 28 d'abril.
No obstant això:
- Si la interessada no presta el seu consentiment o ha modificat el seu empadronament en els dos últims mesos, haurà d'aportar certificat del seu empadronament.
- Si el domicili de la sol·licitant no consta en el Sistema de Verificació de Dades de Residència o el que hi figura és diferent del facilitat per l'esmentada persona, l'òrgan instructor sol·licitarà a esta que aporte el certificat d'empadronament.
c) Autorització expressa a la Conselleria de Benestar Social, inclosa en l'apartat c de la sol·licitud, perquè esta obtinga, de forma directa, l'acreditació, per mitjà de certificats telemàtics, que la sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juliol, pel qual s'aprova el Reglament de l'esmentada llei.
En el cas que la sol·licitant no preste el seu consentiment, haurà de presentar els certificats que acrediten el compliment d'eixes tres obligacions, o, si no està obligada a presentar les declaracions o documents a què es referixen les dites obligacions, acreditarà el seu compliment per mitjà de declaració responsable.
d) Autorització expressa a la Conselleria de Benestar Social, inclosa en l'apartat c de la sol·licitud, perquè esta sol·licite d'ofici a l'Agència Estatal d'Administració Tributària i, si és el cas, a la Conselleria d'Economia, Hisenda i Ocupació, la informació fiscal necessària per a comprovar el compliment dels requisits econòmics exigits en la present ordre.
Si la sol·licitant no presta el seu consentiment haurà de presentar certificat de rendes expedit per l'Agència Estatal d'Administració Tributària i, si és el cas, la Conselleria d'Economia, Hisenda i Ocupació, o declaració responsable de la situació econòmica de la interessada, acompanyant-la dels documents acreditatius que la justifiquen (nòmina, rebut de qualsevol tipus de subsidi, targeta de demanda d'ocupació, informe social, etc.).
e) Si és el cas, fotocòpia compulsada de documentació que acredite que és família monoparental, el llibre de família, la sentència de separació o divorci, segons siga procedent.
f) Informe mèdic de l'Agència Valenciana de Salut de la Comunitat Valenciana, referit tant a les dones com als seus fills i/o filles menors que vagen a acompanyar-lo, en què conste que no patixen cap malaltia que requerisca aïllament i/o impedisca la normal convivència.
g) Documentació acreditativa de les situacions d'especial necessitat de la interessada, que permeta aplicar els criteris de valoració establits en la convocatòria, com ara informes i certificacions dels servicis socials municipals, del personal tècnic o persona responsable del recurs d'acollida dependent de la Direcció General de la Dona i per la Igualtat, informe del Servici Valencià d'Ocupació, etc.).
h) Si és el cas, certificat mèdic que acredite l'embaràs en el moment de la presentació de la sol·licitud d'ajuda.
4. Les sol·licituds podran presentar-se en les seus de la Direcció General de la Dona i per la Igualtat de València (carrer de Nàquera, número 9, 46361), d'Alacant (carrer d'Oscar Esplà, número 33-35, 03326) i de Castelló (carrer de l'Ensenyament, número 10, 12864), i en la Direcció Territorial de Benestar Social de València (avinguda del baró de Càrcer, número 36, 46107), i també per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. Esmena d'errors
Si la sol·licitud no reunix les dades d'identificació de la persona física beneficiària de l'ajuda sol·licitada, o qualsevol altres dels previstos en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà a la persona física sol·licitant, perquè, en un termini de deu dies hàbils, esmene la falta o faltes o acompanye els documents preceptius, amb indicació que, si així no ho fa, se la tindrà per desistida en la seua petició, prèvia resolució que haurà de dictar-se en els termes que preveu l'article 42 de la Llei 30/1992.
Quarta. Òrgan d'avaluació i proposició de resolució
Per a la selecció de les sol·licitants beneficiàries es constituirà una comissió avaluadora composta per:
a) Presidenta: directora general de la Dona i per la Igualtat o persona en qui delegue.
b) Vocals:
- La cap del Servici de Promoció i Participació de la Direcció General de la Dona i per la Igualtat, o persona en qui delegue.
- La cap del Servici de Família, Menor i Adopcions de la Direcció Territorial de València, o persona en qui delegue.
- La persona titular de la direcció del Servici d'Acció Social de Castelló, o persona en qui delegue.
- La persona titular de la direcció del Servici d'Acció Social d'Alacant, o persona en qui delegue.
- Un representant o una representant de l'Institut de la Dona del Ministeri d'Igualtat.
c) Secretaria: Un tècnic o tècnica de l'Àrea de la Dona designat per la Direcció General de la Dona i per la Igualtat.
2. A la vista de la proposta formulada per la comissió de valoració, la directora general de la Dona i per la Igualtat adoptarà les resolucions que corresponguen.
3. Les resolucions seran motivades, i en qualsevol cas, han de quedar acreditats els fonaments de la resolució que s'adopte, de conformitat amb el que establix l'article 25.2 de la Llei 38/2003, de 17 de novembre, General de Subvencions.
Cinquena. Criteris de valoració
1. Per a l'adjudicació de les places s'aplicaran els criteris següents:
a) Situacions d'especial necessitat
- Que estiguen residint en centres de servicis socials especialitzats dona, o ho hagen fet dins els dos últims anys: 4 punts.
- Que acrediten ser o haver sigut víctimes de violència de gènere en els dos últims anys: 4 punts (no acumulables als de residència en centres de servicis socials especialitzats dona).
- Que acrediten carència d'estabilitat social en els tres últims anys: 2 punts.
- Que acrediten ser desocupades de llarga durada (més d'un any): 2 punts.
- Que no hagen resultat beneficiàries d'este programa, o altres de similars, en les convocatòries dels 2 últims anys: 2 punts.
b) Quantia dels ingressos
- Renda mensual del conjunt de la unitat familiar, tenint en compte la referida a l'anualitat 2009, dividida pel nombre de membres que la componen, inferior o igual al 40 per cent del SMI, en el seu còmput mensual, exclosa la part proporcional de les dos pagues extraordinàries: 4 punts.
- Renda mensual del conjunt de la unitat familiar, tenint en compte la referida a l'anualitat 2009, dividida pel nombre de membres que la componen, inferior o igual al 60 per cent del SMI, en el seu còmput mensual, exclosa la part proporcional de les dos pagues extraordinàries: 3 punts.
- Renda mensual del conjunt de la unitat familiar, tenint en compte la referida a l'anualitat 2009, dividida pel nombre de membres que la componen, inferior o igual al 80 per cent del SMI, en el seu còmput mensual, exclosa la part proporcional de les dos pagues extraordinàries: 2 punts.
- Renda mensual del conjunt de la unitat familiar, tenint en compte la referida a l'anualitat 2009, dividida pel nombre de membres que la componen, inferior o igual al 90 per cent del SMI, en el seu còmput mensual, exclosa la part proporcional de les dos pagues extraordinàries: 1 punt.
c) Nombre de fills a càrrec exclusiu de la sol·licitant
- Amb quatre o més fills: 3 punts.
- Entre dos i tres fills: 2 punts.
- Amb un fill o filla: 1 punt.
- Sense fills: 0 punts.
Es tindran en compte exclusivament els fills i les filles inclosos en el tram d'edat previst en esta convocatòria, i també el membre o membres addicionals des del moment de la fecundació de la dona embarassada, d'acord amb el que es disposa en l'article 21 de la Llei 6/2009, de 30 de juny, de la Generalitat, de Protecció a la Maternitat.
A l'efecte d'esta convocatòria, es considerarà que la unitat familiar esta formada per la dona i, si és el cas, tots els fills menors no emancipats que convisquen amb ella.
En el cas de les sol·licitants embarassades es considerarà que la unitat familiar de què forma part la dona gestant està integrada per un o més membres addicionals des del moment de la fecundació, depenent del nombre de fills que espere, de conformitat amb el que establix l'article 21.2 de la Llei 6/2009, de 30 de juny, de la Generalitat, de Protecció a la Maternitat.
2. Només es consideraran els mèrits que hagen sigut prou acreditats per mitjà dels informes socials o altres pertinents.
3. L'adjudicació de les places es realitzarà atenent a l'ordre de puntuació total obtingut en la valoració dels criteris. En cas de produir-se empat en la puntuació de dos o més sol·licituds que no pogueren ser concedides per esgotament del nombre de places disponibles, l'empat es resoldrà atenent a la major puntuació obtinguda en cada un dels criteris de l'apartat 1 d'este article, i en eixe mateix ordre. Si encara així persistix l'empat, es resoldrà atenent a l'ordre de presentació de sol·licituds.
Sisena. Resolucions
1. Les resolucions es dictaran i es notificaran a les persones adjudicatàries, titulars i suplents, d'acord amb el que establix la base huitena d'esta ordre, en el termini màxim d'un mes, a comptar des de l'acabament del termini de presentació de sol·licituds i posarà fi a la via administrativa. En contra podran interposar-se els recursos procedents, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
2. Transcorregut el termini màxim establit sense que s'haja dictat i notificat resolució expressa es podrà entendre desestimada la sol·licitud, d'acord amb el que disposa l'article 25.5 de la Llei 38/2003, de 17 de novembre, General de Subvencions.
3. Les sol·licituds concedides es notificaran directament a les interessades en els termes i amb els efectes que arreplega l'article 9 de la present ordre, en atenció al que disposa l'article 18.3.d de l'esmentada Llei 38/2003.
4. La concessió de la sol·licitud formulada a l'empara de la present convocatòria, no comporta cap obligació, per part de la Direcció General de la Dona i per la Igualtat ni de la Conselleria de Benestar Social, de concedir ajudes en posteriors exercicis econòmics per a activitats semblants.
Setena. Modificació de resolucions
D'acord amb el que preveu l'article 19.4 de la Llei 38/2003, de 17 de novembre, General de Subvencions, tota alteració de les condicions tingudes en compte per a la concessió de l'ajuda podrà donar lloc a la modificació de la resolució de concessió.
Huitena. Notificació
1. A les beneficiàries se'ls farà entrega d'una notificació justificativa de l'atorgament de la plaça sol·licitada per a ella i els seus fills, en què figurarà el període de durada de l'estada i les dates per a gaudir-la.
2. La notificació es realitzarà per la Direcció General de la Dona i per la Igualtat a través de les seus territorials i la beneficiària haurà de comunicar, en el termini de tres dies, la seua acceptació o renúncia a la plaça concedida.
3. El lloc d'eixida i el de destinació hotelera es comunicaran directament a la interessada amb l'antelació suficient, des de les seus territorials de la Direcció General de la Dona i per la Igualtat.
Novena. Forma de fer efectiu l'atorgament de plaça
1. La concessió d'una plaça en el programa de referència es farà efectiva a cada dona beneficiària per mitjà de la prestació del servici de trasllat, estada i allotjament hoteler, pensió completa i activitats complementàries, descrit en la base primera de la present ordre.
2. Este servici complet finalitzarà una vegada concloga el període d'estada en l'establiment hoteler que s'assigne a la beneficiària, o si és el cas, en el moment en què, per causa sobrevinguda, la dona beneficiària torne a la seua localitat d'origen abans d'haver esgotat el període d'estada.
Deu. Renúncia de les dones beneficiàries
1. La renúncia a la plaça o places adjudicades, per part de les beneficiàries titulars, haurà de ser comunicada, almenys, amb set dies d'antelació al dia de començament de l'estada, esta comunicació es farà directament davant les respectives seus territorials de la Direcció General de la Dona i per la Igualtat.
2. La plaça o places vacants, resultants de les renúncies que es produïsquen, podran ser ocupades per les següents beneficiàries del llistat de suplents que, a estos efectes s'hagen elaborat, que hauran d'acceptar o rebutjar l'atorgament de la plaça tenint en compte que, si estes beneficiàries tenen més fills que la titular de la plaça, només podran participar en el programa ocupant les places que queden disponibles.
Onze. Obligacions de les dones beneficiàries
Les dones beneficiàries, a més de les obligacions previstes en l'article 14 de la Llei 38/2003, de 17 de novembre, General de Subvencions:
1. Hauran de realitzar l'activitat per a la qual ha sol·licitat ajuda i se li ha concedit (estada en l'establiment hoteler que es designe, en règim de pensió completa i amb participació en les activitats complementàries i d'oci grupals que es programen).
2. Hauran d'acceptar les normes de convivència i les recomanacions que li siguen realitzades des de la Direcció General de la Dona i per la Igualtat, els servicis territorials o el personal tècnic d'acompanyament que, a estos efectes, es designen.
3. Hauran de comunicar a la Direcció General de la Dona i per la Igualtat l'obtenció, per part de les beneficiàries, d'altres ajudes o concessió d'altres sol·licituds, per elles formulades i destinades a la mateixa finalitat.
Dotze. Incompatibilitat de l'ajuda
1. L'atorgament de la plaça sol·licitada resulta incompatible amb qualsevol altra que puguen obtindre les sol·licitants per a la realització del mateix tipus d'activitat per a la qual se li concedix.
2. En el cas que la persona beneficiària obtinga una altra plaça destinada a la mateixa finalitat, procedent de qualsevol administració o ens públics o privats, nacionals, de la Unió Europea o d'organismes internacionals, per al mateix objecte, la Direcció General de la Dona i per la Igualtat iniciarà el corresponent expedient sancionador, i l'exclourà en tot cas de la participació en el vigent programa d'estades, i si és el cas de reintegrament en els supòsits previstos en l'article 37 de la Llei 38/2003, de 17 de novembre, General de Subvencions.
Tretze. Causes de reintegrament
Procedirà la devolució íntegra dels imports que resulten de considerar els costos dels servicis percebuts, quan s'haja obtingut l'ajuda sense reunir els requisits exigits per a la seua concessió, o falsejant o ocultant els fets o dades que hagen impedit la seua concessió.
Catorze. Règim sancionador
1. Les beneficiàries quedaran subjectes al règim sancionador que sobre infraccions administratives en matèria de subvencions establix el títol IV de la Llei 38/2003, de 17 de novembre, General de Subvencions. Així mateix, quedaran sotmeses al que disposa el títol IX de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, i en el Reial Decret 1398/1993, de 4 d'agost, pel qual s'aprova el Reglament de procediment per a l'exercici de la potestat sancionadora.
2. En supòsits de greu incompliment de les obligacions, els professionals que excercisquen funcions de coordinació, amb l'autorització prèvia de la Direcció General de la Dona i per la Igualtat, ordenaran l'abandó de l'estada per part de la beneficiària que no complisca.
Quinze. Normativa supletòria
En tot el que no es preveu en la present ordre s'aplicarà supletòriament el que disposa la Llei 38/2003, de 17 de novembre, General de Subvencions; el Reial Decret 887/2006, de 21 de juliol, pel qual s'aprova el Reglament de la Llei General de Subvencions, i la Llei 30/1992, de 26 de novembre, Règim Jurídic de les Administracions públiques i del Procediment Administratiu Comú.
Setze. Innecessarietat de notificació a la Comissió Europea
De conformitat amb el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la Conselleria de Benestar Social no necessita notificar a la Comissió Europea les ajudes concedides per mitjà d'esta ordre, per no reunir tots els requisits de l'apartat 1 de l'article 107 del TFUE, atés que les beneficiàries són persones físiques que no exercixen activitat econòmica.